paragraph_text: León je doživio vrhunac 1545. godine, tijekom vladavine guvernera Rodriga de Contrerasa, kada je u njemu, i njegovoj okolici, živjelo oko 15.000 stanovnika, od čega oko 200 Španjolaca. Nakon ubojstva biskupa Antonia de Valdiviesa 1550. godine, grad je zapao u prirodne i gospodarske probleme, za koje se vjerovalo kako su kletva zbog ubojstva biskupa. Nakon erupcije obližnjeg vulkana Momotombo 1578. godine, ali i inflacije koja je potjerala bogatije stanovnike, do 1603. godine u gradu je ostalo tek desetak domaćinstava. Nakon što je katastrofalan potres 11. siječnja 1610. srušio grad, odlučeno je da se grad preseli 30 km zapadnije u naselje Subtiava koja je današnji grad León. León Viejo je sljedećih godina korišten samo kao izvor građe za novu prijestolnicu Nikaragve.